Уговорне стране:

1.

|  |  |
| --- | --- |
| Назив Концедента | ГРАД КРАГУЈЕВАЦ |
| Матични број | 07184069 |
| ПИБ | 101982436 |
| Улица и Број | ТРГ СЛОБОДЕ БР.3 |
| Седиште | Крагујевац |
| Које заступа градоначелник града Крагујевца | Никола Дашић |
| (у даљем тексту: Концедент) |  |

И

2.

|  |  |
| --- | --- |
| Назив Понуђача |  |
| Матични број |  |
| ПИБ |  |
| Улица и Број |  |
| Седиште |  |
| Које заступа |  |
| (у даљем тексту: Понуђач), |  |

закључиле су дана\_\_\_\_\_\_\_\_\_\_\_\_\_\_\_\_\_2025. године у Крагујевцу

УГОВОР О ЧУВАЊУ ТАЈНЕ И ПОВЕРЉИВИХ ПОДАТАКА

УВОДНЕ НАПОМЕНЕ  
Члан 1.

Уговорне стране претходно сагласно констатују:

* да је дана ………… фебруара 2025. године покренут поступак давања концесије за обављање фармацеутске здравствене делатности на примарном нивоу на територији града Крагујевца и на територијама на којима апотекарска установа Крагујевац обавља делатност, шифра јавног позива: 01/25, објављивањем јавног позива на начин предвиђен чланом 22. Закона о јавно-приватном партнерству и концесијама („Службени гласник РС “, бр. 88/11, 15/16 и 104/16) (у даљем тексту: Поступак давања концесије),
* да је Понуђач показао намеру да учествује у Поступку давања концесије подношењем захтева за преузимање конкурсне документације,
* да претходни услов за преузимање конкурсне документације представља закључење овог уговора између Концедента и Понуђача.

ПРЕДМЕТ УГОВОРА

Члан 2.

Предмет овог уговора је чување тајне и поверљивих података које Концедент учини доступним Понуђачу у току Поступка давања концесије.

ПОВЕРЉИВИ ПОДАЦИ  
Члан 3.

Под поверљивим подацима подразумевају се сви подаци, информације, електронски подаци или чињенице о Концеденту, ТРГ СЛОБОДЕ БР.3, 34000 Крагујевац матични број: 07184069, ПИБ: 101982436 или Здравственој установи Апотека Крагујевац , које нису познате трећим лицима, односно сви подаци које Концедент учини доступним Понуђачу у току Поступка давања концесије у усменом, писаном, магнетском, електронском или неком другом облику, без обзира на чињеницу да ли су посебно означени као поверљиви (у даљем тексту: Поверљиви подаци).

ОБАВЕЗЕ ПОНУЂАЧА  
Члан 4.

Понуђач се обавезује да ће Поверљиви подаци које му Концедент учини доступним током Поступка давања концесије бити чувани као строго поверљиви у складу са условима из овог уговора.

Понуђач је сагласан да се Поверљиви подаци имају сматрати тајном Концедента, те да ће их чувати као поверљиве и да их неће употребљавати у било које сврхе изузев у вези са Поступком давања концесије. Понуђач неће открити, објавити, нити на други начин учинити доступним било ком трећем лицу ниједан Поверљиви податак који му Концедент саопшти, без претходног одобрења Градског већа Града Крагујевца издатог у писаној форми, како за време трајања, тако и након Поступка давања концесије, осим оним сарадницима и запосленима који морају у склопу својих дужности да их добију и разматрају. У том случају, Понуђач се обавезује да ће обавестити сва таква лица о природи Поверљивих података и Понуђач преузима пуну одговорност за било какво кршење поверљивости од стране таквих лица.

Понуђач се обавезује да Поверљиве податке чува у складу са мерама које обезбеђују административну, физичку и техничку безбедност Поверљивих података, која је у складу са основним критеријумима дефинисаним важећим законима и прописима и која штити Поверљиве податке од обелодањивања, злоупотребе, оштећења, уништења, губитка или крађе (у даљем тексту: Неовлашћено поступање).

На захтев Концедента, Понуђач ће извршити повраћај свих Поверљивих података примљених у писаној форми, као и личне белешке у вези са Поступком давања концесије, у року од 10 (словима: десет) дана од дана пријема захтева Концедента, без задржавања било каквих копија, извода или других репродукција целине или делова. У случају да добије такав захтев, Понуђач ће све Поверљиве податке, као и личне белешке у вези са Поступком давања концесије, хитно уништити.

У случају повраћаја или уништења Поверљивих података, из става 4. овог члана, Понуђач ће бити дужан да поштује обавезу из става 2. овог члана.

Понуђач може да обелодани Поверљиве податке како би испунио законске захтеве од стране надлежног суда или државног органа, уколико је о тим околностима пре обелодањивања обавестио Концедента, како би Концедент имао могућност да се брани, заштити или да ограничи такво ширење или обелодањивање и даље, под условом да Понуђач обелодани само онај део Поверљивих података који је законски обавезан да обелодани.

Обавезе из овог уговора остају на снази у периоду од 3 године од дана обострано потписаног уговора.

ПОСЛЕДИЦЕ НЕИСПУЊЕЊА ОБАВЕЗА  
Члан 5.

Понуђач је одговоран за свако Неовлашћено поступање у вези са Поверљивим подацима и у таквом случају Понуђач је обавезан да Концеденту исплати уговорну казну у износу од 50.000,00 (словима: педесетхиљада и 00/100) евра у динарској противвредности по средњем курсу Народне банке Србије на дан плаћања. Међутим, тиме се не искључује право Концедента да захтева разлику до потпуне накнаде штете, уколико је штета коју је Концедент претрпео већа од износа уговорне казне.

НИШТАВОСТ  
Члан 6.

Уколико суд утврди да је нека одредба овог уговора ништава, овај уговор и његови преостали чланови ће остати на снази и бити примењивани као да такав ништав члан никада није био уговорен, осим у случају када овај уговор не може опстати без такве одредбе и уколико је она била услов овог уговора или одлучујућа побуда за његово закључење. Уговорне стране су сагласне да замене сваку ништаву одредбу одредбом која у највећој могућој мери постиже економске, правне и комерцијалне циљеве ништаве одредбе.

ОСТАЛЕ ОДРЕДБЕ  
Члан 7.

Овај уговор је обавезан и наставља да важи и у корист законских или уговорних следбеника уговорних страна. Ниједна одредба изричито или прећутно садржана у овом уговору, не може се тумачити тако да ствара било каква права, обавезе или одговорности за било које треће лице, осим уговорних страна и њихових законских и уговорних следбеника.

Све накнадне измене и допуне овог уговора биће пуноважне уколико су сачињене у писаној форми и потписане од стране обе уговорне стране.

ПРИМЕНА ЗАКОНА О ОБЛИГАЦИОНИМ ОДНОСИМА

Члан 8.

На све што није предвиђено овим уговором примењиваће се Закон о облигационим односима и други позитивни прописи који регулишу ову врсту односа.

РЕШАВАЊЕ СПОРОВА  
Члан 9.

Уговорне стране постигле су сагласност да све евентуалне спорове у вези са овим уговором решавају споразумно.

У случају спора који се не би могао решити на начин из става 1. овог члана, уговора се надлежност стварно надлежног суда у Крагујевцу.

БРОЈ ПРИМЕРАКА  
Члан 10.

Овај уговор сачињен је у 4 (словима: четири) истоветна примерка, од којих 2 (словима: два) примерка задржава Концедент, а 2 (словима: два) примерка задржава Понуђач.

|  |  |
| --- | --- |
| КОНЦЕДЕНТ: | ПОНУЂАЧ: |
|  |  |